### Resumé

I denne sag fremlægges forslag til kommissorium for det §17 stk. 4 udvalg, der blev besluttet nedsat i budgetforliget.

### Sagsfremstilling

I budgetforliget blev det besluttet at nedsætte et §17. 4 udvalg for at ”sætte retning og finde nye løsninger for børn og unges trivsel i folkeskolen”. Beslutningen uddybes bl.a. med, at ”der ønskes rådgivning ift. at flere børn og unge trives i folkeskolen, så færre segregeres.”

§17.4 udvalget spiller dermed direkte ind i den omstillingsplan, Børne- og Familieudvalget godkendte 21.11. 2024, og den ekstraordinære investering på 50 mio. kr., der er på vej til udmøntning.

Videre ses §17.4 udvalget som en yderligere styrkelse af det velfungerende samarbejde i Sammen om Skolen.

Udvalgets opgave vil dermed være at give inspiration og rådgivning, nye perspektiver udefra og fra skolens parter samt styrke dialogen om at lykkes med opgaven.

Udvalget har en stor tyngde af eksterne repræsentanter. Herunder skolens interessenter og UVL som nær samarbejdspartner. Videre er dagtilbud repræsenteret i udvalget, da indsatsen omkring trivsel og segregeringen i skolen er tæt forbundet med indsatsen i dagtilbud.

Udvalgets møder vil i høj grad være bygget op omkring inspirationsoplæg fra forskere og evt. andre kommuner.

Udvalgets arbejde afsluttes med en række anbefalinger til Byrådet.

Det foreslås, at Laurits Holm udpeges som formand for udvalget. Laurits Holm har været direktør på Børne- og Kulturområdet og formand for Børne- og kulturchefforeningen i en lang årrække. Han har videre siddet i en lang række bestyrelser, kommissioner, råd mv. Han har bl.a. været medlem af regeringens Reformkommission, Robusthedskommissionen og formand for Lærerkommissionen. På nuværende tidspunkt er han bl.a. formand for VIA og medlem af FGU-rejseholdet nedsat af BUVM og KL, samt medlem af Skoleøkonomisk Forum. Laurits Holm er også bekendt med Vejle, idet han har bidraget til udviklingen af FabLab i [adresse], og er formand for Bestyrelsen i Videnscentret HistorieLab ved [adresse], hvor Vejle Kommune også er repræsenteret.

### Historik

**Børne- og Ungedirektøren indstiller, den 12. december 2024, punkt 137:**

at Børne- og Familieudvalget overfor Byrådet anbefaler, at §17.4 udvalget nedsættes på baggrund af vedlagte kommissorium.

**Beslutning fra Børne- og Familieudvalget, den 12. december 2024, punkt 137:**

Godkendt.

Aksel Jørgensen og Mille Nørgaard var fraværende.

### Beslutning

Godkendt.

Fraværende:

Jarl Kjær.

Christina Dahl. I stedet mødte Olfert Madsen.

Øvli Schmidt. I stedet mødte Sten Christensen.